b'\n_START_ARTICLE_\nK\xc3\xa4nnukuke raamatukogu\n_START_PARAGRAPH_\nK\xc3\xa4nnukuke raamatukogu on Tallinna Keskraamatukogu haruraamatukogu, mis asub Tallinnas Mustam\xc3\xa4e linnaosas aadressil E. Vilde tee 72. Tegemist on \xc3\xbchega kolmest Mustam\xc3\xa4e linnaosas paiknevast raamatukogust._NEWLINE_Teenindus toimub kahel korrusel: esimesel korrusel asub eestikeelne kirjandus, teisel korrusel venekeelne kirjandus ja 14 t\xc3\xb6\xc3\xb6kohaga arvutisaal lugejatele. Lisaks on v\xc3\xb5imalik kasutada lauaskannerit, teha nii must-valgeid kui ka v\xc3\xa4rvilisi v\xc3\xa4ljatr\xc3\xbckke. M\xc3\xb5lemal korrusel teenindatakse nii lapsi kui ka t\xc3\xa4iskasvanud lugejaid. _NEWLINE_K\xc3\xa4nnukuke raamatukogu on Keskraamatukogu suurim harukogu ning ainus harukogu, mis on \xc3\xbcmbritsetud suure aiaga. _NEWLINE_Raamatukogu eesm\xc3\xa4rgiks on tagada piirkonna elanikele vaba juurdep\xc3\xa4\xc3\xa4s informatsioonile, teadmistele ja kultuurile. Raamatukogu teeninduspiirkonnas elab 2014. aasta seisuga 23 077 inimest. _NEWLINE_Tallinna Keskraamatukogu osakondades ja haruraamatukogudes kehtib \xc3\xbchtne lugejakaart.\n_START_SECTION_\nAjalugu\n_START_PARAGRAPH_\nK\xc3\xa4nnukuke raamatukogu asutati endise Mustam\xc3\xa4e II Raamatukogu ja Mustam\xc3\xa4e Lasteraamatukogu \xc3\xbchinemisel. Raamatukogu avati 2003. aasta augustis Vilde teel kunagises lasteaia hoones. Enne raamatukogu avamist sisestati Mustam\xc3\xa4e II Raamatukogu ja Mustam\xc3\xa4e Lasteraamatukogu fondi kuuluvad teavikud raamatukoguprogrammi INNOPAC, asendamaks vananenud kaartkatalooge._NEWLINE_Uue raamatukogu esimeseks juhatajaks sai Shvea Sogenbits (2002-2004). 2005. aastal sai K\xc3\xa4nnukuke raamatukogu juhatajaks Reet Ojasoo (2005-2011), kes oli enne raamatukogude \xc3\xbchendamist t\xc3\xb6\xc3\xb6tanud Mustam\xc3\xa4e Lasteraamatukogu raamatukoguhoidjana.\n_START_SECTION_\nMustam\xc3\xa4e II Raamatukogu\n_START_PARAGRAPH_\nEndine Mustam\xc3\xa4e II Raamatukogu asutati 1947. aastal Kohaliku T\xc3\xb6\xc3\xb6stuse ja Kommunaalelukondlike Ettev\xc3\xb5tete T\xc3\xb6\xc3\xb6liste Amet\xc3\xbchingu Vabariikliku Komitee Tallinna Klubi Raamatukogu nime all._NEWLINE_1969. aastal liideti raamatukogu Kultuuriministeeriumi s\xc3\xbcsteemi ning 1970. aastal alustas t\xc3\xb6\xc3\xb6d Mustam\xc3\xa4e II Raamatukogu. Sellega sai raamatukogust Maksim Gorki nimelise Tallinna Keskraamatukogu haruraamatukogu. Raamatukogu sai enda valdusesse ruumid S\xc3\xb5pruse pst. 219, kus t\xc3\xb6\xc3\xb6tati 1985. aastani. Tegemist oli teise Mustam\xc3\xa4ele asutatud raamatukoguga peale 1964. aastal N\xc3\xb5mmelt Mustam\xc3\xa4ele kolinud Mustam\xc3\xa4e I Raamatukogu, mis t\xc3\xa4nap\xc3\xa4eval kannab M\xc3\xa4nni Raamatukogu nime._NEWLINE_1974. aastal algas Keskraamatukogu \xc3\xbcleminek tsentraliseeritud raamatukogus\xc3\xbcsteemile, mille k\xc3\xa4igus Mustam\xc3\xa4e II Raamatukogu nimetati \xc3\xbcmber Mustam\xc3\xa4e II Haruraamatukoguks. 1985. aastal koliti raamatukogu \xc3\xbcmber E. Vilde teele endistesse Mustam\xc3\xa4e Lasteraamatukogu ruumidesse. 1993. aastast kandis raamatukogu taas Mustam\xc3\xa4e II Raamatukogu nime. Raamatukogu suleti 2002. aastal.\n_START_SECTION_\nMustam\xc3\xa4e Lasteraamatukogu\n_START_PARAGRAPH_\nEndine Mustam\xc3\xa4e Lasteraamatukogu alustas t\xc3\xb6\xc3\xb6d 1971. aastal. Kuni 1976. aastani oli raamatukogu juhatajaks Milvi M\xc3\xa4gi, kes l\xc3\xb5i raamatukogu kataloogide s\xc3\xbcsteemi._NEWLINE_1977. aastal sai raamatukogu koridorist alguse tulekahju, mille tagaj\xc3\xa4rjel raamatukogu kaheks aastaks suleti. 1979. aastal uuesti avatud raamatukogu juhatajaks oli saanud Mall Makk, kes pidas seda ametit 2000. aastani. 1985. aastal liideti lasteraamatukoguga Mustam\xc3\xa4e II Raamatukogu lastefond ning raamatukogu koliti uutesse ruumidesse S\xc3\xb5pruse puiesteel, kus varem oli asunud Mustam\xc3\xa4e II Raamatukogu. Uued ruumid v\xc3\xb5imaldasid moodustada kaks vanusest l\xc3\xa4htuvat laenuosakonda. Raamatukogu suleti 2002. aastal.\n_START_SECTION_\nRaamatukogu p\xc3\xb5hiteenused\n_START_PARAGRAPH_\nRaamatute ja ajakirjade kojulaenutus._NEWLINE_Kohapeal v\xc3\xa4rskete ajalehtede, ajakirjade lugemise ja teatmeteoste kasutamise v\xc3\xb5imalus._NEWLINE_Arvuti ja interneti kasutamise, printimise ja skaneerimise v\xc3\xb5imalus._NEWLINE_Informatsiooni otsing ja n\xc3\xb5ustamine.'